RS ขนทัพซีรีย์อินเดียลงจอ”ช่อง 8″ กระชากเรตติ้งสู่อันดับ3 ดันรายได้ปีนี้เข้าเป้า5.3พันลบ.
RS จัดงบฯ 500 ล้านบาท ซื้อคอนเทนต์ซีรีย์อินเดียจาก JKN พร้อมลงจอ “ช่อง 8” กว่า 10 เรื่องตลอดปี 61 หวังกระชากเรตติ้งสู่อันดับ 3 ดันรายได้ปีนี้เข้าเป้า 5.3 พันลบ.
30 ม.ค. 2561

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า บริษัททุ่มงบประมาณ 500 ล้านบาท เสริมความแข็งแกร่งด้านคอนเทนต์ให้กับช่อง 8 ด้วยการผนึกกำลังกับ บริษัท เจเคเอ็น โกลบอล มีเดีย จำกัด (มหาชน) หรือ JKN ผู้นำคอนเทนต์ Global Provider
โดยการมอบประสบการณ์ความบันเทิงระดับโลกให้กับผู้ชมทั้งประเทศ ยกทัพซีรีส์ฟอร์มยักษ์ยิ่งใหญ่ที่สุดของประเทศอินเดียมาลงจอกว่า 10 เรื่องตลอดทั้งปี 61 อาทิ พิฆเนศ มหาเทพไอยรา, วัลลัภ มหาราชรักสุดแผ่นดิน, อภินิหารเจ้าหญิงจันตระการตา, ลิขิตแค้นแสนรัก, บาจิราวมหาเสนายอดนักรบ, มหาราชรานจิตซิงห์, ตระกูลแค้นแผนรัก, อสรพิษรักข้ามภาพ และวิชกัญญา ลางรักอวตาร
“เชื่อมั่นว่าคอนเทนต์ที่คัดสรรมาจะโดนใจผู้ชมเป็นแรงส่งดันยอดผู้ชมพุ่งทะยาน 700,000 รายต่อนาที ก้าวสู่อันดับ 3 ดิจิตอลทีวีของประเทศทันที ทำให้ช่อง 8 มีรายได้ 2,000 ล้านบาท หนุนรายได้รวมทั้งกลุ่มอาร์เอสทะลุ 5,300 ล้านบาทเป็นไปตามเป้าที่วางไว้”นายสุรชัน กล่าว  
พร้อมทั้งเตรียมจัดกิจกรรมสุดพิเศษเพื่อขอบคุณแฟนช่อง 8 มากมาย อาทิ ประมาณเดือนกุมภาพันธ์นี้เตรียมจัดกิจกรรม Hanumaan Run วิ่งบุกกรุง และกิจกรรมมีทแอนด์กรี๊ด Ashish Sharma Fun Meeting เอาใจคอซีรีส์บอลลีวู้ดใกล้ชิดดารานักแสดงชั้นนำระดับโลก ขณะที่ลุยสร้างสีสันความสนุกให้กับแฟนช่อง 8 ยกขบวนดารานักแสดงร่วมเล่นเกมชิงรางวัลทั่วกรุงเทพฯ และปริมณฑลในงาน ช่อง 8 แอด เฟรนด์ ปี2 และบุกตลาดสดมอบความสุขทุกจังหวัดทั่วประเทศในงาน ซุปตาร์ตลาดแตก ออนทัวร์
ทั้งนี้ช่อง 8 ประสบความสำเร็จอย่างต่อเนื่องข้ามปี หลังจากเป็นผู้ปลุกกระแสสร้างที่สุดแห่งปรากฏการณ์ซีรีส์อินเดียฟีเว่อร์ ด้วยการเปิดตลาดซีรีส์อินเดียส่ง “สีดาราม ศึกรักมหาลงกา” มหากาพย์ตำนานรักตำนานโลก ตามด้วย “หนุมาน สงครามมหาเทพ” ซีรีส์แฟนตาซีอมตะก้องโลกเขย่าหน้าจอต่อทันที
รวมถึง “ลิขิตแค้นแสนรัก” ซีรีส์อินเดียแนวโรแมนติกแอคชั่น ดราม่ายุคปัจจุบัน โดดเด่นด้านโปรดักชั่นสุดยอดการันตีรางวัลมาแล้วทุกสถาบัน ทำให้ช่อง 8 ขึ้นแท่นครองแชมป์เรตติ้งผู้ชมซีรีส์อินเดียสูงสุดของประเทศ ทุบสถิติคว้าอันดับ 1 สร้างปรากฏการณ์แรงแซงโค้งชนะช่วงไพร์มไทม์ทุกช่องมาแล้ว ส่งผลให้วันนี้ช่อง 8 คือเจ้าตลาดซีรีส์อินเดียเจ้าแรกของประเทศไทยตัวจริง
“จริงๆ แล้วคนไทยเคยนิยมดูซีรีส์อินเดียมาตั้งแต่เมื่อ 30-40 ปีก่อน แต่ห่างหายไปเพราะมีซีรีส์ชาติอื่นๆ อย่างจีน ฮอลลีวู้ด ญี่ปุ่น เกาหลี มาแทน แต่พอช่อง 8 เป็นผู้ริเริ่มนำคอนเทนต์อินเดียเข้ามาออกอากาศเป็นเจ้าแรก ด้วยเรื่องราวที่คนไทยคุ้นเคยอย่างศาสนา ประวัติศาสตร์ ชีวประวัติ วิถีชีวิต สภาพแวดล้อมที่ใกล้เคียงกับเมืองไทย 
ประกอบกับปัจจุบันอุตสาหกรรมบันเทิงของอินเดียพัฒนาไปสู่ระดับโลกแล้ว จึงทำให้คุณภาพการผลิตได้มาตรฐานน่าตื่นตาตื่นใจ แต่คงไว้ด้วยรสชาติที่สนุกถูกใจคนไทย ทำให้คนไทยเปิดใจและให้ความสนใจคอนเทนต์อินเดียจนกลับมาได้รับความนิยมอีกครั้งได้ไม่ยาก ยิ่งช่วงนี้เรตติ้งซีรีส์อินเดียของเราทุกเรื่องทำเรตติ้งแรงแซงละครไทย และวาไรตี้หลายช่องไปขึ้นแท่นอันดับ 1 ในช่วงเวลาไพร์มไทม์ตามความคาดหมาย” นายสุรชัย กล่าว